ЦIыпIынэ Аслъэн и фэеплъ нэхур
Псэужамэ, илъэс 55-рэ ирикъунут щIэныгъэлI, жылагъуэ лэжьакIуэ цIэрыIуэ, филологие щIэныгъэхэм я доктор, профессор, ЩIДАА-м и академик, КъБР-м щIэныгъэхэмкIэ щIыхь зиIэ и лэжьакIуэ ЦIыпIынэ Аслъэн Амырбий и къуэр.
ЦIыпIынэ Аслъэн ЩIэныгъэр цIыхухэм яхэпщэнымкIэ, адыгэхэм я мызакъуэу, Кавказым ис лъэпкъ псоми я хабзэ нэхъыфIхэр къэгъэщIэрэщIэжынымкIэ абы зэфIигъэкIа лэжьыгъэм и инагъыр къэлъытэгъуейщ. Щэнхабзэм, лъэпкъ хабзэхэм куууэ зэрыхищIыкIым ипкъ иткIэ, абы къызэригъэпэщырт цIыху куэд зыхэт нэгузыужь Iуэхухэр. Ар сыт хуэдэ Iуэхуми хуэжыджэрт, и лэжьэгъухэм я Iуэху еплъыкIэм пщIэ хуищIырт, ныбжьэгъугъэкIэ зыхуэдэ щыIэтэкъым, и гулъытэр псоми ялъигъэсырт. Сыт хуэдэ пщалъэкIи къыпхуэлъытэнукъым абы адыгэ лъэпкъым хуищIар. Ауэ щыхъукIи и щхьэ Iуэхуи дахэу зэрихуэрти, и унагъуэ екIуми адэ гумащIэу ящхьэщытт.
ЦIыпIынэ Аслъэн теухуауэ сыт щыгъуи пхужыIэнущ абы и гъащIэр, дуней тетыкIар дэтхэнэ зыми и щапхъэу зэрыщытар. ЗэрыцIыху пэжым, захуагъэм и телъхьэу, зэхэщIыкI куу иIэу зэрыщытам къыхэкIкIэ, тыншт абы удэгъуэгурыкIуэну. Ар зи псалъэм тебгъуэтэж адыгэлIт.
Лъэныкъуэ куэдкIэ бгъэдэлъ зэфIэкIым и зыужьыгъуэу, и къару къызэкъуэхыгъуэу дунейм ехыжащ жылагъуэ лэжьакIуэ емызэшыр. Ар дыгъэгъазэм и 29-м яукIащ, яIэщIэкIуэдащ зыхэщIыкI лъэпкъ зимыIэ бзаджащIэхэм.
МащIэ къэзыгъащIэу куэд зылэжьа жыхуаIэм хуэдэ цIыхут Аслъэн. Хуабжьу гукъеуэшхуэщ, лъэпкъым и дежкIэ хэщIыныгъэшхуэщ абы хуэдэ цIыху губзыгъэр, еджагъэшхуэр, щIэблэм щапхъэ дахэ яхуэхъур пфIэкIуэдыныр. Илъэс куэдкIэ адыгэ лъэпкъым ихъумэнущ ЦIыпIынэ Аслъэн и фэеплъ нэхур.
НэщIэпыджэ Замирэ.
